Nelson Mandela-dag

Nelson Mandela-dag (of net Mandela-dag) is 'n jaarlikse internasionale feesdag ter ere van oudpresident Nelson Mandela. Dit word op 18 Julie, Mandela se verjaarsdagdatum, gevier. 

Die dag is in November 2009 as 'n amptelike internasionale dag deur die Verenigde Nasies verklaar"Resolution adopted by the General Assembly", General Assembly, United Nations, 1 December 2009. en die eerste VN Mandela-dag is op 18 Julie 2010 gevier. Die dag is egter informeel vir die eerste keer in 2009 gevier.

Agtergrond
Die 46664-konsertorganisasie en die Nelson Mandela-stigting het op 27 April 2009 die wêreldgemeenskap uitgenooi om hul ondersteuning vir Mandela se nalatenskap te wys deur 18 Julie 2009, Mandela se 91ste verjaarsdag, saam te vier. 

Hierdie eerste internasionale viering van Mandela is herdenk deur 'n konsert wat deur die 46664 en die Nelson Mandela-stigting vir 18 Julie  gereël is en by die Radio City Music Hall in New York, VSA gehou is. Die dag is voorafgegaan deur 'n reeks opvoedkundige geleenthede, kunsuitstallings, fondsinsamelings en geleenthede vir vrywilligerswerk. In November 2009, het die VN se Algemene Vergadering 18 Julie toe amptelik as "Internasionale Nelson Mandela-dag" verklaar. 

Mandela-dag is nie 'n publieke vakansiedag in Suid-Afrika nie, maar 'n dag wat gebruik word om Nelson Mandela se nalatenskap en sy waardes te eer deur mense aan te moedig om vrywilligerswerk en gemeenskapsdiens te doen. Die dag is 'n internasionale oproep tot aksie wat die idee vier dat elke individu die krag het om die wêreld te verander en 'n verskil te maak wat 'n blywende impak sal hê.
thumb
Die Mandela-dag veldtog se boodskap is:

 "Nelson Mandela het vir 67 jaar vir sosiale geregtigheid geveg. Ons vra dat elkeen met 67 minute begin."
Die aantal jare is gebaseer op Mandela wat in 1942 by die ANC aangesluit het tot en met 2009 toe die feesdag tot stand gekom het.

'n Verklaring wat in 2009 namens Mandela uitgereik is, het gesê dat dit vir hom 'n eer sal wees as hierdie dag mense regoor die wêreld bymekaar kan bring om teen armoede te stry en vrede, versoening en kulturele diversiteit te bevorder".

In 2014 het die VN se Algemene Vergadering die Nelson Mandela-prys ingestel, 'n vyfjaarlikse toekenning wat erkenning gee aan die prestasies van diegene wat hul lewens aan die diens van die mensdom toegewy het.

Verwysings

Eksterne skakels

 Mandela-dag, Verenigde Nasies

Kategorie:Feesdae
Kategorie:Julie
Kategorie:Internasionale inagnemings